CELEX: 32018D0115
Language: sl
Date: 2018-01-24 00:00:00
Title: Izvedbeni sklep Komisije (EU) 2018/115 z dne 24. januarja 2018 o spremembi, glede lokacije centra za nadzor varnosti Galileo, Izvedbenega sklepa (EU) 2016/413 o določitvi lokacije talne infrastrukture sistema, ki izhaja iz programa Galileo, in potrebnih ukrepov za zagotovitev njenega obratovanja ter razveljavitvi Izvedbenega sklepa 2012/117/EU (Besedilo velja za EGP. )

25.1.2018   
            
            
               SL
            
            
               Uradni list Evropske unije
            
            
               L 20/14
            
         IZVEDBENI SKLEP KOMISIJE (EU) 2018/115
   z dne 24. januarja 2018
   o spremembi, glede lokacije centra za nadzor varnosti Galileo, Izvedbenega sklepa (EU) 2016/413 o določitvi lokacije talne infrastrukture sistema, ki izhaja iz programa Galileo, in potrebnih ukrepov za zagotovitev njenega obratovanja ter razveljavitvi Izvedbenega sklepa 2012/117/EU
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1285/2013 Evropskega parlamenta in Sveta z dne 11. decembra 2013 o vzpostavitvi in obratovanju evropskih satelitskih navigacijskih sistemov ter razveljavitvi Uredbe Sveta (ES) št. 876/2002 in Uredbe (ES) št. 683/2008 Evropskega parlamenta in Sveta (1) ter zlasti člena 12(3)(c) Uredbe,
   ob upoštevanju naslednjega:
   
               (1)
            
            
               V Prilogi Izvedbenega sklepa Komisije (EU) 2016/413 (2) je določeno, da se center za nadzor varnosti Galileo (GSMC), ki je razdeljen na dva dela, postopoma vzpostavi v Franciji in Združenem kraljestvu.
            
         
               (2)
            
            
               Združeno kraljestvo je 29. marca 2017 v skladu s členom 50 Pogodbe o Evropski uniji Evropski svet uradno obvestilo, da namerava izstopiti iz Unije. Vendar mora biti center za nadzor varnosti Galileo lokaliziran na ozemlju države članice Unije, da se zagotovi varnost Unije in njenih držav članic, zlasti glede na predpise o varovanju tajnih podatkov in omejitvi izvoza kriptografske opreme in tehnologije PRS.
            
         
               (3)
            
            
               Evropski svet je v smernicah, ki jih je po uradnem obvestilu Združenega kraljestva sprejel 29. aprila 2017, navedel, da je treba vprašanje prihodnjih sedežev ustanov Unije, ki se nahajajo v Združenem kraljestvu, rešiti hitro in olajšati njihov prenos. Zato je pomembno nemudoma določiti, da se sedež centra za nadzor varnosti Galileo iz Združenega kraljestva prenese na ozemlje druge države članice Unije.
            
         
               (4)
            
            
               Zato je Komisija v skladu s členom 12 Uredbe (EU) št. 1285/2013 začela odprt in transparenten izbirni postopka za določitev nove lokacije centra za nadzor varnosti Galileo, ki je bila doslej v Združenem kraljestvu. Ta postopek je potekal v dveh fazah: Komisija je na države članice najprej naslovila razpis za prijavo interesa, nato pa države članice kandidatke pozvala k predstavitvi podrobnih predlogov.
            
         
               (5)
            
            
               Na koncu postopka ocenjevanja je španski predlog glede na sprejeta merila ocenjevanja najboljši, in sicer glede na ustreznost predlagane tehnične rešitve za razpoložljive objekte in zagotavljanje storitev, ki so nujne za delovanje centra, natančnost določanja in obvladovanja tveganj, zlasti tistih, vezanih na varnost in časovne omejitve, sprejetje pogojev iz sporazuma s Komisijo o ustanovitvi s strani Španije in dodelitev posebnih ugodnosti, stopnjo podrobnosti in transparentnosti opisa stroškov gradnje in obratovanja centra ter ugodne finančne pogoje predloga za proračun Unije. Zato je primerno izbrati španski predlog.
            
         
               (6)
            
            
               Center bi bilo treba vzpostaviti marca 2018 z omejeno opremo, da bo lahko kar najhitreje prevzel vlogo pomožnega centra glavnemu centru v Franciji, do konca pa mora biti vzpostavljen marca 2019. Center bi moral biti tudi predmet sporazuma o ustanovitvi s Španijo.
            
         
               (7)
            
            
               Prilogo k Izvedbenemu sklepu (EU) 2016/413 bi bilo treba ustrezno spremeniti.
            
         
               (8)
            
            
               Spremeniti je treba tudi besedilo Priloge k Izvedbenemu sklepu (EU) 2016/413, da se upošteva, da je bila vzpostavitev centra za nadzor varnosti Galileo v Franciji zaključena leta 2017.
            
         
               (9)
            
            
               Ukrepi iz tega sklepa so skladni z mnenjem odbora, ustanovljenega v skladu s členom 36(1) Uredbe (EU) št. 1285/2013 –
            
         SPREJELA NASLEDNJI SKLEP:
   Člen 1
   V Prilogi k Izvedbenemu sklepu (EU) 2016/413 v vrstici glede centra za nadzor varnosti Galileo (GSMC) v stolpcu „Lokacija in ukrepi za zagotovitev obratovanja“ se besedilo „Center za varnost Galileo, ki je razdeljen na dva dela, se postopoma vzpostavlja v Franciji in Združenem kraljestvu. Vzpostavitev se je začela leta 2013 in naj bi se končala leta 2017. Bila je predmet sporazumov, ki sta bila leta 2013 podpisana s Francijo in Združenim kraljestvom.“ nadomesti z besedilom „Center za varnost Galileo, ki je razdeljen na dva dela, se vzpostavi v Franciji in Španiji. Vzpostavitev lokacije v Franciji je bila zaključena leta 2017 in je bila predmet sporazuma, ki je bil s Francijo podpisan leta 2013. Vzpostavitev lokacije v Španiji se začne marca 2018 z omejeno opremo in naj bi se v celoti končala marca 2019. Biti bi morala predmet sporazuma, ki bo s Španijo podpisan leta 2018.“
   Člen 2
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 24. januarja 2018
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 347, 20.12.2013, str. 1.
   
      (2)  Izvedbeni sklep Komisije (EU) 2016/413 z dne 18. marca 2016 o določitvi lokacije talne infrastrukture sistema, ki izhaja iz programa Galileo, in potrebnih ukrepov za zagotovitev njenega obratovanja ter razveljavitvi Izvedbenega sklepa 2012/117/EU (UL L 74, 19.3.2016, str. 45).